陈与义
偶成古调十六韵上呈判府兼赠刘兴州
稽首苏耽仙，乘云去无迹。
尚留橘井在，与世除狂疾。
谁能不饮此，识味亦可录。
坐令郑玄牛，亦抱荆山玉。
伟哉稚川裔，神交接朝夕。
游戏及小道，造化入大笔。
优为吴诗父，雅命楚骚仆。
岂其橘井助，本自同仙籙。
坐中子刘子，知是当日客。
书悬元和脚，语经建康力。
先我登公门，不数鸷鸟百。
曾挹两仙袖，自然生羽翼。
嗟我无长才，学架屋下屋。
诗虽两牛腰，事亦几蛇足。
已穷犹不悔，政荷师友德。
文盟傥许予，幸不疑籍湜。